Document ID: 31986R0501

ΚΑΝΟΝΙΣΜΟΣ (ΕΟΚ) αριθ. 501/86 ΤΟΥ ΣΥΜΒΟΥΛΙΟΥ της 25ης Φεβρουαρίου 1986 για τον καθορισμό, κατά το 1986, της αρχικής ποσόστωσης που μπορεί να εφαρμόσει η Πορτογαλική Δημοκρατία για ορισμένα οπωροκηπευτικά που προέρχονται από την Κοινότητα, στη σύνθεσή της στις 31 Δεκεμβρίου 1985
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2, την πρόταση της Επιτροπής, Εκτιμώντας: ότι, δυνάμει του άρθρου 269 της πράξης προσχώρησης, η Πορτογαλική Δημοκρατία μπορεί, κατά το πρώτο στάδιο, να διατηρήσει, υπό μορφή ποσοστώσεων, τους ποσοτικούς περιορισμούς κατά την εισαγωγή ορισμένων οπωροκηπευτικών με προέλευση την Κοινότητα, στη σύνθεσή της στις 31 Δεκεμβρίου 1985, για ορισμένες περιόδους του έτους- ότι η παράγραφος 2 στοιχείο β) του ιδίου άρθρου προβλέπει ότι η αρχική ποσόστωση που εφαρμόζεται κατά το 1986 καθορίζεται, για κάθε προϊόν, είτε στο 3 % του μέσου όρου της πορτογαλικής παραγωγής κατά τη διάρκεια των τριών τελευταίων ετών, πριν από την προσχώρηση, για τα οποία διατίθενται στατιστικά στοιχεία, είτε στο μέσο όρο των πορτογαλικών εισαγωγών που πραγματοποιήθηκαν κατά τη διάρκεια των τριών τελευταίων ετών, πριν την προσχώρηση, για τα οποία διατίθενται στατιστικά στοιχεία, εφόσον το τελευταίο αυτό κριτήριο οδηγεί σε μεγαλύτερη ποσότητα- ότι τα, επί του παρόντος, διαθέσιμα στατιστικά στοιχεία αποδεικνύουν ότι για τον καθορισμό της αρχικής ποσόστωσης θα πρέπει να εφαρμόζεται το πρώτο από τα προαναφερθέντα κριτήρια- ότι, για την περίοδο από 1ης Μαρτίου έως 31 Δεκεμβρίου 1986, η ποσόστωση που εφαρμόζεται πρέπει να είναι ίση με την αρχική ποσόστωση μειωμένη κατά το ένα έκτο, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το ύψος των αρχικών ποσοστώσεων που, κατ' εφαρμογή του άρθρου 269 της πράξης προσχώρησης, η Πορτογαλική Δημοκρατία μπορεί να εφαρμόζει κατά την εισαγωγή προϊόντων του τομέα των νωπών οπωροκηπευτικών που προέρχονται από την Κοινότητα, στη σύνθεσή της στις 31 Δεκεμβρίου 1985, ορίζεται όπως αναφέρεται στο παράρτημα. Για την περίοδο από 1ης Μαρτίου έως 31 Δεκεμβρίου 1986, τα σχετικά μεγέθη μειώνονται κατά το ένα έκτο. 2. Οι ποσοστώσεις εφαρμόζονται κατά τις περιόδους που αναφέρονται στο παράρτημα για κάθε προϊόν.
Άρθρο 2
Οι λεπτομέρειες εφαρμογής του καθεστώτος των ποσοστώσεων που αναφέρεται στο άρθρο 269 της πράξης προσχώρησης καθορίζονται, εφόσον παραστεί ανάγκη, σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72 του Συμβουλίου της 18ης Μα ϊου 1972, περί κοινής οργάνωσης των αγορών στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2).
Άρθρο 3
Ο παρών κανονισμός αρχίζει να ισχύει την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος. Βρυξέλλες, 25 Φεβρουαρίου 1986.

Labels: 3
18
17